**Príloha č. 1**

**Etický kódex odborného hodnotiteľa**

Etický kódex odborného hodnotiteľa stanovuje na základe všeobecne uznávaných a všeobecne uplatňovaných morálnych pravidiel a hodnôt spoločenského styku zásady správania odborného hodnotiteľa pri vykonávaní odborného hodnotenia žiadostí o nenávratný finančný príspevok (ŽoNFP) predložených v rámci výzvy alebo vyzvania na predkladanie ŽoNFP z európskych štrukturálnych a investičných fondov.

**Článok I.**

**Základné ustanovenia**

1. Kódex predstavuje súbor záväzných noriem správania sa odborného hodnotiteľa.

**Článok II.**

**Všeobecné zásady**

1. Odborný hodnotiteľ je povinný zdržať sa pri výkone ale aj mimo priameho výkonu svojich povinností, akéhokoľvek správania, ktoré by mohlo narušiť vážnosť hodnotiaceho procesu. I vo vzťahu k verejnosti koná čestne, korektne a v súlade so zásadami slušného a etického správania.
2. Odborný hodnotiteľ je povinný vykonávať odborné hodnotenie profesionálne, v súlade s legislatívnymi predpismi EÚ a SR a s príručkou pre hodnotiteľa, využívajúc svoje schopnosti a odborné znalosti, svedomite, zodpovedne, riadne a včas, na základe riadne zisteného skutkového stavu veci, dbajúc na uplatňovanie rovnakého prístupu ku všetkým účastníkom výberového procesu a ku všetkým ŽoNFP. Správa sa tak, aby nenarúšal dôveru verejnosti v nestrannosť a objektivitu svojho rozhodovania.
3. Odborný hodnotiteľ je povinný zachovávať mlčanlivosť. V rámci zachovávania dôvernosti informácií odborný hodnotiteľ nekomunikuje záležitosti ohľadom hodnotenia (napr. obsah ŽoNFP, výsledky hodnotenia a názory ostatných odborných hodnotiteľov) so žiadnou treťou stranou. Odborný hodnotiteľ počas celého procesu hodnotenia nezverejňuje mená ostatných odborných hodnotiteľov, dokumenty podliehajúce odbornému hodnoteniu, ani informácie z dôverných dokumentov. Dokumenty, ktoré sú súčasťou ŽoNFP predloženej na hodnotenie nesmú opustiť miestnosť určenú na vykonávanie odborného hodnotenia. Princíp zachovávania mlčanlivosti sa nevzťahuje na prípady porušenia právnych predpisov EÚ a SR.
4. Odborný hodnotiteľ vykonáva odborné hodnotenie v súlade s princípom nezávislosti. Predkladané ŽoNFP hodnotí sám využijúc svoje vlastné schopnosti a postupuje podľa vlastného vedomia a svedomia.
5. Odborný hodnotiteľ postupuje pri hodnotení v súlade s princípmi nestrannosti a objektivity. Vykonáva hodnotenie nestranne na základe zhodnotenia faktického stavu a informácií, ktoré má k dispozícii bez ohľadu na pôvod ŽoNFP alebo identitu žiadateľov a hodnotí ŽoNFP tak ako boli predložené, nie na základe ich potenciálu.
6. Odborný hodnotiteľ sa riadi pri vykonávaní odborného hodnotenia princípmi presnosti a konzistentnosti. Hodnotí predložené dokumenty na základe presne stanovených hodnotiacich kritérií a aplikuje rovnaké postupy a štandardy odborného hodnotenia pri všetkých predložených ŽoNFP.

**Článok III.**

**Konflikt záujmov**

1. Odborný hodnotiteľ koná vždy vo verejnom záujme a je povinný zdržať sa konania, ktoré by bolo v rozpore s riadnym plnením jeho povinností, zásadou nezávislosti, objektivity a nestrannosti a mohlo viesť ku konfliktu verejného záujmu s osobnými záujmami odborného hodnotiteľa, jeho blízkych osôb alebo iných fyzických a právnických osôb. Na akýkoľvek zistený skutočný alebo možný konflikt záujmov týkajúci sa jeho osoby alebo akejkoľvek inej osoby zúčastnenej na procese odborného hodnotenia, je povinný bezodkladne upozorniť povereného zamestnanca riadiaceho orgánu/sprostredkovateľského orgánu.
2. Konfliktom záujmov sa rozumie skutočnosť, keď z finančných, osobných, rodinných, politických alebo iných dôvodov je narušený alebo ohrozený nestranný, transparentný, nediskriminačný, efektívny, hospodárny a objektívny výkon funkcií pri poskytovaní príspevku[[1]](#footnote-1).

**Článok IV.**

**Dary a iné výhody**

1. Odborný hodnotiteľ nevyžaduje ani neprijíma žiadne dary, ani iné výhody, ktoré by mohli mať vplyv na jeho rozhodovanie a profesionálny prístup vo veci alebo ktoré by bolo možné považovať za odmenu za prácu, ktorá je jeho povinnosťou.
2. Odborný hodnotiteľ nepripustí, aby sa pri výkone hodnotenia dostal do postavenia, v ktorom by bol zaviazaný odplatiť preukázanú službu alebo akúkoľvek inú ponúknutú výhodu, čím by sa narušila nestrannosť a objektivita jeho konania a rozhodovania.
3. Odborný hodnotiteľ nesmie poskytnúť platené služby ani sa zamestnať u prijímateľa na pozícii, ktorá by bola v akomkoľvek vzťahu k projektu, na ktorého hodnotení sa hodnotiteľ podieľal.

**Článok V.**

**Oznámenie o neprípustnej činnosti a kontrola**

1. V prípade, že je odborný hodnotiteľ požiadaný, aby konal v rozpore s interne stanovenými pravidlami upravujúcimi proces odborného hodnotenia, etickým kódexom odborného hodnotiteľa alebo právnymi predpismi EÚ a SR alebo aby konal spôsobom, ktorý predstavuje možnosť, že takýto rozpor vznikne alebo je odborný hodnotiteľ svedkom prípadu porušenia interne stanovených pravidiel upravujúcich proces odborného hodnotenia, etického kódexu alebo právnych predpisov EÚ a SR, je povinný upozorniť povereného zamestnanca riadiaceho orgánu/sprostredkovateľského orgánu a podľa povahy takého konania aj príslušné inštitúcie v zmysle trestného zákona.

**Článok VI.**

**Účinnosť**

1. Etický kódex odborného hodnotiteľa je prílohou príručky pre hodnotiteľov pre Integrovaný regionálny operačný program. Vstupuje do platnosti a nadobúda účinnosť dňom jej podpísania generálnym riaditeľom Sekcie programov regionálneho rozvoja.

1. Zákon č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení neskorších zákonov [↑](#footnote-ref-1)